**ΠΕΙΡΑΜΑΤΙΚΗ ΚΑΙ ΚΛΙΝΙΚΗ ΕΡΕΥΝΑ**

Το κατ’επιλογήν υποχρεωτικό μάθημα με τίτλο “ΠΕΙΡΑΜΑΤΙΚΗ ΚΑΙ ΚΛΝΙΚΗ ΕΡΕΥΝΑ” διεξάγεται στο Εργαστήριο Πειραματικής Χειρουργικής και Χειρουργικής Έρευνας "N.Σ. Χρηστέας" ενώ μέρος των διαλέξεων πραγματοποιείται και σε άλλα αμφιθέατρα της Ιατρικής Σχολής. Από την πρώτη στιγμή της διεξαγωγής του μέχρι σήμερα έχει εξελιχθεί σε ένα διατομεακό μάθημα αφιερωμένο στη βασική και εφαρμοσμένη Βιοϊατρική και Χειρουργική Έρευνα, με έμφαση στην πρακτική άσκηση, το οποίο παρακολουθεί με επιτυχία κάθε χρόνο ένα ιδιαίτερα μεγάλο μέρος προπτυχιακών φοιτητών.

Το μάθημα προσφέρει την ευκαιρία στους  φοιτητές, να βρεθούν σε ένα χώρο προηγμένης έρευνας, να εκπαιδευτούν σε ερευνητικές μεθοδολογίες, να αποκτήσουν τις απαραίτητες γνώσεις και τα κατάλληλα εφόδια, ώστε να μπορούν να οργανώσουν ή να συμμετέχουν με επιτυχία σε μια ερευνητική Πειραματική ή  Κλινική μελέτη. Επίσης, εκπαιδεύει  τους  φοιτητές στη συγγραφή επιστημονικών άρθρων ή την παρουσίαση των ερευνητικών ευρημάτων σε επιστημονικά συνέδρια.

Το μάθημα αυτό δημιουργήθηκε ως απάντηση στη διεθνή τάση παροχής ιατρικών εκπαιδευτικών μαθημάτων εξοπλισμένων με καινοτόμες μεθόδους διδασκαλίας και τεχνολογίες προσομοίωσης.

Ως ένα από τα κύρια εκπαιδευτικά σκέλη του εργαστηρίου Πειραματικής Χειρουργικής και Χειρουργικής Έρευνας "N.Σ. Χρηστέας" στοχεύει στην προώθηση της πειραματικής μάθησης και διδασκαλίας των σύγχρονων ιατρικών τεχνικών χρησιμοποιώντας προηγμένο εξοπλισμό και πρακτικές προσομοίωσης. Επιπλέον, περισσότερα εκπαιδευτικά (workshops) και πρακτικά μαθήματα σε ζωικά μοντέλα έχουν σχεδιαστεί για τη διδασκαλία ειδικών ιατρικών δεξιοτήτων και πρακτικών.

Βασικοί άξονες του μαθήματος είναι:

* Αρχές Βιοηθικής και δεοντολογίας της έρευνας
* Σχεδιασμός πειραματικής και κλινικής μελέτης
* Μεθοδολογία αναζήτησης διεθνούς βιβλιογραφίας
* Συγγραφή και δημοσίευση επιστημονικής εργασίας
* Εισαγωγή στις πειραματικές παθοβιοχημικές μεθόδους
* Βασικές χειρουργικές τεχνικές
* Χειρουργικές τεχνικές επί ιστικών τεμαχίων
* Ανατομική παρασκευή επί ζωικών προτύπων
* Εισαγωγή στη λαπαροσκοπική προσομοίωση και στην ρομποτική χειρουργική

Μερικά βασικά πλεονεκτήματα της εισαγωγής στην έννοια της πειραματικής έρευνας και της προσομοίωσης είναι:

* Εκπαιδευτική Αποτελεσματικότητα: Προσομοίωση ερευνητικών σεναρίων που διεξάγονται σε ένα ελεγχόμενο, αλλά ρεαλιστικό περιβάλλον, στο οποίο η ομαδική εργασία, η δεξιότητα και οι επικοινωνιακές αρετές αναπτύσσονται με τη βοήθεια έμπειρων εκπαιδευτών.
* Πολυλειτουργικότητα: Η εκπαίδευση με πρακτική άσκηση παρέχει την ευκαιρία της συνεργασίας μεταξύ διαφορετικών επιπέδων εμπειρίας.
* Πρακτική εξάσκση: Είναι ένα εγγενές χαρακτηριστικό της ιατρικής προσομοίωσης, το να εκτίθενται οι συμμετέχοντες σε απαιτητικές συνθήκες που μπορεί να αντιμετωπίσουν σε πραγματική κλινική πρακτική.
* Ρεαλιστική Ανατομία: Τα ζωικά πρότυπα διαθέτουν ιδανικά εκπαιδευτικά ανατομικά χαρακτηριστικά που επιτρέπουν στο φοιτητή να διενεργεί ιατρικές επεμβάσεις με το ρεαλιστικότερο δυνατό τρόπο.